Julie Skovsby (S), 2010-05-06:
I en tid, hvor regeringen med den ene hånd deler skattelettelser ud og med den anden hånd presser kommunernes økonomi til det yderste, hvilket resulterer i høje forældrebetalinger i pasningstilbuddene, går det den forkerte vej i Danmark.
Vi har i dag en skattepolitik, hvor børnene betaler prisen, selv om det faktisk er dem, som er vores fremtid.
Vi Socialdemokrater deler Enhedslistens bekymring over den høje forældrebetaling i mange pasningstilbud, herunder skolefritidsordningerne, fordi vi ved, der er en grænse.
Bliver forældrebetalingen sat for højt, risikerer vi jo, at nogle forældre bliver tvunget til at tage deres børn ud af SFO'en simpelt hen på grund af familiens økonomi.
Vi Socialdemokrater arbejder for, som mange ved, at skabe en helhedsskole, at skabe en sammenhæng mellem skolen om formiddagen og pasningstilbuddet om eftermiddagen.
I det arbejde er det vigtigt at se på netop skolefritidsordningen.
Enhedslisten ønsker med det her forslag en harmonisering af reglerne om skolefritidsordningen og fritidshjem.
Det kan der være god fornuft i, eftersom de to tilbud til børn i den samme aldersgruppe, de ca. 6-9-årige, børn fra børnehaveklassen til og med 3. klasse, er reguleret i to forskellige lovgivninger under to forskellige ministerier.
Sagt med andre ord: Hvor reglerne om fritidshjem er placeret i dagtilbudsloven under socialministeren, er bestemmelserne om skolefritidsordningen placeret i folkeskoleloven under undervisningsministeren.
Vi Socialdemokrater deler intentionen bag Enhedslistens beslutningsforslag, idet denne lovgivningsmæssige forskel, som forslagsstillerne også påpeger, har nogle konsekvenser i forhold til de tilbud, forældrene til børn i alderen 6-9 år i dag modtager.
Særlig forskellen i en maksimal forældrebetaling er væsentlig.
Hvor der i dag i dagtilbudsloven er fastlagt et loft over forældrebetalingen, findes der ingen tilsvarende bestemmelser i folkeskoleloven og dermed for skolefritidsordningen.
Ud over at der er et loft over forældrebetalingen til forskel, nævnes også udarbejdelsen af børnemiljøvurderinger og retten til en særskilt forældrebestyrelse som væsentlige forskelle i de to lovgivninger. I forbindelse med det tredje og sidste punkt om en særskilt forældrebestyrelse mener jeg, at det er vigtigt igen at holde sig for øje, at vores mål er at skabe en helhedsskole, hvor der er en balance mellem et barns formiddag og eftermiddag, og netop derfor mener jeg også, det må være skolebestyrelsens opgave lokalt at skabe denne sammenhæng.
Socialdemokraterne deler Enhedslistens bekymring for, hvorvidt der sker en forskelsbehandling af børn og deres forældre i henholdsvis fritidshjem og skolefritidsordningen, dog savner vi en beregning af beslutningsforslagets økonomiske konsekvenser, da der ikke kan herske nogen tvivl om, at den foreslåede harmonisering vil medføre et yderligere finansieringsbehov – formentlig af en betydelig størrelse.
Af den årsag kan vi altså ikke støtte forslaget, som det her er formuleret, men jeg ser frem til sammen med Enhedslisten at få sat yderligere fokus på de høje forældrebetalinger og håber, at vi sammen kan få sat nogle tal på forslaget, for en dag, når regeringsskiftet kommer, skal vores politik blive til virkelighed.
Med de ord ser jeg frem til det videre udvalgsarbejde.